次韻子春
作者：王灼
朝代：宋

paragraphs: 微風度疏竹，青燈照孤影。
起尋千載書，坐對一夕永。
念昔走京師，噉蔗入佳境。
注傳擬杜癖，說詩配康鼎。
詎識豹霧深，但愛虎文炳。
薦紳滿朱紫，人物稱袖領。
經義有寸長，富貴在食頃。
彈冠欲慕貢，洗耳寧思潁。
自從鐵林騎，來污金華省。
幾年强求活，百事付幽屏。
慵便麈柄閑，病怯牛衣冷。
借書試探討，掩關謝馳騁。
新聞渺無得，舊學粗可整。
鉛筆伴曹褒，蟣蝨欺王猛。
自憐亡奇者，才拙乃素稟。
誓爲漫浪叟，畢此須臾景。
升沉豈殊致，行止貴深省。
嘉言誰起予，虛心期一請。